<classify> KATIBU Mkuu Mstaafu wa Chama Cha Mapinduzi CCM, Yusufu Makamba amesema hana taarifa rasmi ya maandishi ya uamuzi wa Halmashauri Kuu ya Taifa NEC ya chama hicho ya kuitwa kwenye Kamati ya Usalama na Maadili na akiipata, hatochelewa kuitika mwito.Makamba aliliambia gazeti hili jana kwa simu kuwa, amesikia kupitia vyombo vya habari kama walivyosikia wengine na kwa kuwa mwito haukataliwi siku zote kama walivyosema wahenga, naye hatokataa.Kama nitakwenda au siendi siwezi sema sasa kwa kuwa hata mimi nimesikia kama wewe ulivyosikia. Suala lenyewe bado sana, hata waliosema haya wapo bado Mwanza, wakirudi, tukiitwa mtajua na hata tarehe mtaelezwa, alisema Makamba.Huku akitumia usemi, Makamba aliongeza, lakini wito huwa haukataliwi. waswahili wana msemo usemao akuitae kajaza, ukichelewa atapunguza, hivyo sitachelewa ili asipunguze, nadhani jibu umelipata.Maelezo hayo ya Makamba ameyatoa siku moja baada ya kikao cha NEC ya CCM kilichokaa juzi, Mwanza kutoa taarifa ya kuridhia Makamba na aliyekuwa pia Katibu Mkuu cha chama hicho, Abdulrahman Kinana waitwe na Kamati ya usalama na Maadili ya Taifa ya chama hicho kujibu tuhuma za maadili zinazowakabili. Kinana jana hakupatiakana kwenye simu na alipotumia ujumbe mfupi wa simu, haukuonesha kupokelewa.Kwa upande wake, mwanachama mwingine, Benard Membe alinukuliwa akieleza kuwa, alikuwa akisubiri nafasi hiyo.Kauli iliyoonesha yupo tayari kufika katika kamati hiyo. Taarifa iliyotolewa kwa umma na Katibu wa NEC, Itikadi na Uenezi, Humphrey Polepole ilieleza pia kuwa, kikao hicho kimeridhia uamuzi wa Mwenyekiti wa chama hicho, Rais John Magufuli wa kuwasamehe wanachama January Makamba, Nape Nauye na William Ngeleja baada ya kuomba radhi kutokana na makosa ya kimaadili waliyotenda.Polepole katika taarifa hiyo alisema kikao kimewataka wanachama hao waliosamehewa, kujirekebisha na kutorudia makosa yao, ama sivyo hatua kali zitachukuliwa dhidi yao kwa mujibu wa katiba, kanuni na taratibu za chama ikiwamo kufukuzwa uanachama.Julai mwaka huu makatibu wakuu wa CCM wastaafu, Makamba na Kinana, walitoa waraka katika vyombo vya habari na mitandao ya kijamii, wakieleza malalamiko yao kuhusu maneno waliyodai ya uzushi na uongo ya Cyprian Musiba anayejipambanua kama mwanaharakati huru na mwanachama wa CCM, kuwatuhumu kuwa wanaihujumu serikali.Katika waraka huo, walilalamikia Musiba kutochukuliwa hatua, ingawa mara ya kwanza alipomtaja Kinana anamhujumu Rais Magufuli, Waziri wa Habari, Utamaduni, Sanaa na Michezo, Dk Harrison Mwakyembe, alimwita Musiba kumhoji kuhusu hilo.  <topic>: kitaifa 